एपीएफलाई सफलता
अतिरिक्त समयको पहिलो मिनेटमै आशिष लामाले निर्णायक गोल गरेपछि एपीएफ क्लबले २–१ फ्रेन्ड्स क्लबको चुनौती पन्छाउँदै सोमबार दोस्रो चन्द्रागिरि गोल्डकप फुटबलको सेमिफाइनल तय गरेको छ ।
काठमाडौँ — अतिरिक्त समयको पहिलो मिनेटमै आशिष लामाले निर्णायक गोल गरेपछि एपीएफ क्लबले २–१ फ्रेन्ड्स क्लबको चुनौती पन्छाउँदै सोमबार दोस्रो चन्द्रागिरि गोल्डकप फुटबलको सेमिफाइनल तय गरेको छ ।नैकाप मैदानमा भएको खेल निकै प्रतिस्पर्धात्मक रह्यो । खेलको ३० औं मिनेटमा एपीएफले अग्रता लिएको थियो । प्रवीण स्याङ्तनले पेनाल्टी क्षेत्रबाहिरैबाट प्रहार गरेको बलले पोस्टको दिशा लिएपछि विभागीय टिम अगाडि बढेको थियो । डिफेन्सले गल्ती गरेपछि एपीएफको अग्रता तीन मिनेट पनि टिकेन ।एपीएफका डिफेन्डर सन्तोष कटवालको गल्तीमा प्राप्त बललाई विकास लामाले ३३ औं मिनेटमा गोलमा परिणत गरेपछि फ्रेन्ड्स १–१ को अवस्थामा पुगेको थियो । त्यस अवसरमा विकासलाई गोल गर्न खासै गाह्रो परेन । दोस्रो हाफमा एपीएफले सुधारिएको प्रदर्शन गर्‍यो । दोस्रो हाफको सुरुमै एपीएफका कप्तान सुदीप सिख्राकरले प्रहार गरेको फ्रि–किकमा पोस्ट बाधक बन्यो । रामकुमार कुमालले ६४ औं मिनेटमा प्रहार गरेको बल पनि पोस्टका चुम्दै बाहिरियो । फ्रेन्ड्सका लागि ७७ औं मिनेटमा धिरज श्रेष्ठले प्रहार बल पोलमा लागेर फर्किएको थियो ।निर्धारित ८० मिनेटको खेल बराबरीमा टुंगिएपछि थियो । त्यसपछि २० मिनेट समय थपिएको थियो । अतिरिक्तको पहिलो मिनेटमै आशिष लामाले गोल गर्दै एपीएफलाई २–१ को अग्रता दिलाए । उनको त्यही गोल खेलमा निर्णायक साबित भयो । एपीएफले अन्तिम चारमा प्रवेश पायो । उनी म्यान अफ द म्याच चुनिए ।